ኢትዮጵያ ከጎረቤት ሀገራት ባለፉት ሁለት ዓመታት 138 ነጥብ 6 ሚሊዮን የአሜሪካ ዶላር ከኃይል ሽያጭ ማግኘቷን የኢትዮጵያ ኤሌክትሪክ ኃይል አስታወቀ፡፡
ባሕር ዳር፡ ታኅሳስ 23/2012ዓ.ም (አብመድ) ኢትዮጵያ 12 ከሚሆኑ የተለያዩ የኃይል ማመንጫ አማራጮች 4 ሺህ 270 ሜጋ ዋት ኃይል የምታመርት ሀገር ናት፡፡ ከዚህ ግማሹን ብቻ በመጠቀም ከሀገር ውስጥ አልፋ ለሱዳን እና ለጅቡቲ የመሸጥ ዕድልም አግኝታለች፡፡ በአንፃሩ በሀገር ውስጥ በርካታ ፋብሪካዎች ከኃይል አገልግሎት አሠጣጥ ጋር በተያያዘ እና ከፌዴራል የኃይል ተቋማት እስከ ክልል ባሉ አሠራሮች ችግር ኃይልን በተስፋ የሚጠብቁ ብዙዎች ናቸው፡፡በከተሞች የሥራ ዕድልን የሚፈጥሩ ጥቃቅን እና አነስተኛ ተቋማት በኃይል አቅርቦት መቆራረጥ ችግር ተገቢውን ሥራ መሥራት እንዳልቻሉ በተደጋጋሚ ቅሬታ ያቀርባሉ፡፡ በዚህ ምክንያት በከተሞች የኃይል እጥረት ችግር አለ የሚል የሕዝብ ቅሬታ ይደመጣል፡፡የኢትዮጵያ ኤሌክትሪክ ኃይል የኮርፖሬሽን ኮሙዩኒኬሽን ዳይሬክተር አቶ ሞገስ መኮንን ግን ሀገሪቱ ‹‹የኃይል መሠረተ ልማት ችግሮች እንጂ የኃይል እጥረት የለባትም›› ብለዋል፡፡በኢትዮጵያ በየዓመቱ ከ9 እስከ 13 በመቶ የሚሆን የኃይል ፍላጎት ይጨምራል፤ ይህንን ፍላጎት የሚመጥን የኃይል መሠረተ ልማቶች ማሟላትና የሚመነጨውን ኃይል በአግባቡ ለመጠቀም እየተሠራ ነው ብለዋል፡፡